Respekter du folkeretten, spiller du heller ikke i Israel

9. – 13. mars holder Leif Ove Andsnes fem konserter i Tel Aviv. Etter at 14 israelske artister og musikere i januar oppfordret Andsnes til ikke å opptre i Israel har saken fått en viss oppmerksomhet (<https://boycottisrael.info/node/414>). Under Andsnes’ konserter i Berlin og Köln demonstrerte lokale menneskerettighetsforkjempere.

Palestinsk sivilsamfunn står sammen om boikott av Israel inntil okkupasjonen av Palestina opphører. Boikotten har støtte fra 86% av palestinerne. Konserter av den typen Andsnes holder i Tel Aviv retter seg mot ofrenes fredelige boikott mot voldelig okkupasjon. Modige israelere støtter boikotten, i den erkjennelsen at heller ikke de har noen frihet så lenge uretten rår. Artister som opptrer i Israel bør tenke seriøst gjennom hva de synes om palestinernes rettigheter, og hva deres legitimering av Israel bidrar til å forsterke.

Etter Russlands angrep på Ukraina har Europa vist at vi ikke finner oss i denne typen forbrytelse mot folkerett og menneskerettigheter. Støtten til sanksjoner mot Russland er massiv. Det gir grunn til optimisme, for når vi ikke godtar slikt i Europa, hvorfor skulle vi godta at Israel gjør det? Idrettsutøvere og kunstnere vender nå på brei front Russland ryggen. Dette må vi bære med oss videre. Det betyr at vi heller ikke opptrer i Israel så lenge okkupasjonen av Palestina pågår med uforminsket kraft.

Israel står ikke noe tilbake for Russland i brutalitet. Massakrene kommer hver gang okkupanten får et påskudd. Det har den palestinske grasrota svart på med overlegen moralsk styrke: de møter krig og etnisk rensing, apartheid og massakrer med ikkevold: en fredelig boikott. De oppfordrer oss til å gjøre det samme. Det fortjener vår respekt, ikke vår likegyldighet. Og det innebærer at de av oss som støtter folkeretten avholder oss fra å legitimere apartheidstaten Israel.

Øystein Grønning - BDS Norge, Kirsti Aarseth - AKULBI/Palestinakomiteen i Norge